CPF จับมือ “ททท.โคราช “-“ส.ท่องเที่ยวเขาใหญ่” จัดงาน Private Dinner ชูท่องเที่ยวเชิงอาหาร
CPF จับมือ "ททท.โคราช "-"ส.ท่องเที่ยวเขาใหญ่" ร่วมจัดงาน Dining Experience in Khao Yai with Michelin Star Chef ครั้งที่ 1 ภายใต้โครงการ “เขาใหญ่ม่วนซื่น” ในรูปแบบ Private Dinner ชูท่องเที่ยวเชิงอาหาร
23 ก.พ. 2564

นางภาวนา ประจิตต์ ผู้อำนวยการการท่องเที่ยวแห่งประเทศไทยสำนักงานจังหวัดนครราชสีมา พร้อมด้วย นางสาวพันชนะ วัฒนเสถียร นายกสมาคมการท่องเที่ยวเขาใหญ่ และ นายสิริพงศ์ อรุณรัตนา ประธานผู้บริหารฝ่ายปฏิบัติการ ธุรกิจสัตว์บก บริษัท เจริญโภคภัณฑ์อาหาร จำกัด (มหาชน) หรือ CPF ร่วมกันเปิดงาน Dining Experience in Khao Yai with Michelin Star Chef ครั้งที่ 1 ซึ่งเป็นกิจกรรมภายใต้โครงการ “เขาใหญ่ม่วนซื่น” ในรูปแบบ Private Dinner โดยแขกวีไอพีทุกท่านได้สัมผัสประสบการณ์สุดพิเศษ กับอาหารรสเลิศที่ปรุงจากวัตถุดิบชั้นเยี่ยม จากท้องถิ่น ผสมผสานวัตถุดิบคุณภาพพรีเมียม สด สะอาด ปลอดภัย จากร้าน CP Fresh ของ ซีพีเอฟ รังสรรค์เมนูสุดล้ำโดย เชฟหนุ่ม-ธนินทร จันทรวรรณ เชฟมิชลินสตาร์ 4 ปีซ้อน ท่ามกลางบรรยากาศสุดโรแมนติก ณ ไร่องุ่นกราน-มอนเต้ อ.ปากช่อง จ.นครราชสีมา
โดยงานดังกล่าวเป็นการจัดในลักษณะการท่องเที่ยวเชิงอาหาร (Gastronomic Tourism) โดยใช้อาหารเป็นปัจจัยหลักในการดึงดูดนักท่องเที่ยว มีวัตถุประสงค์เพื่อเชิญชวนนักท่องเที่ยวไทยให้เดินทางมาท่องเที่ยวเขาใหญ่ได้ตลอดทั้งปี ไม่ใช่เพียงช่วงเทศกาล โดยมีจุดขายคืออาหารระดับเชฟมิชลิน ภายใต้บรรยากาศเย็นสบายของเขาใหญ่ที่สดชื่นตลอดปี
ด้านนางสาวพันชนะ วัฒนเสถียร นายกสมาคมการท่องเที่ยวเขาใหญ่ กล่าวว่า กิจกรรมดังกล่าวจะช่วยเปิดรับนักท่องเที่ยวเข้ามาเยือนเขาใหญ่ได้เพิ่มขึ้น นับเป็นการสร้างสรรค์ประสบการณ์แปลกใหม่ที่นักท่องเที่ยวจะประทับใจและกลับมาเยือนเขาใหญ่ได้บ่อยเท่าที่ต้องการ ซึ่งจะช่วยขับเคลื่อนเศรษฐกิจของเขาใหญ่และอ.ปากช่องได้อย่างต่อเนื่องและยั่งยืน
“สมาคมฯ ตั้งใจจะจัดกิจกรรมนี้ทุกเดือน โดยหมุนเวียนเปลี่ยนเชฟและสถานที่ เพื่อให้เกิดความหลากหลายและเข้าถึงชุมชนทุกภาคส่วน ความร่วมแรงร่วมใจของทุกหน่วยงานไม่ว่าจะเป็น ภาคเอกชน อย่างซีพีเอฟ ทรู  ชมรมผู้ประกอบการร้านอาหารปากช่อง และภาคีเครือข่ายในพื้นที่เช่นนี้ จะทำให้เกิดพัฒนาการท่องเที่ยวเขาใหญ่ได้อย่างยั่งยืน”
ขณะที่ CPF ซึ่งเป็นผู้ผลิตอาหารปลอดภัยระดับโลก ได้เปิดให้บริการ ร้าน CP Fresh ใน อ.ปากช่อง จ.นครราชสีมา จำหน่ายผลิตภัณฑ์อาหารที่สด สะอาด และปลอดภัยมากมาย ทั้งหมูสด ไก่สด กุ้งสด ผัก ผลไม้ รวมถึงปูและปลา ที่ส่งตรงจากทะเล ตลอดจนอาหารในท้องถิ่นโคราช ซึ่งตอบโจทย์ “เชฟมิชลิน” ที่จะเลือกสรรวัตถุดิบมาปรุงเป็นอาหารจานพิเศษ เสิร์ฟนักท่องเที่ยวผู้มาเยือนเขาใหญ่ให้ได้ประทับใจในรสชาติและความสวยงามของแต่ละเมนูอย่างครบครัน  รวมถึงยังเป็นแหล่งวัตถุดิบสำคัญแก่ร้านอาหารทุกร้านในเขาใหญ่ และนักท่องเที่ยวที่นิยมทำอาหารด้วยตนเองอีกด้วย
ขณะที่ นายสิริพงศ์ อรุณรัตนา ประธานผู้บริหารฝ่ายปฏิบัติการ ธุรกิจสัตว์บก CPF เปิดเผยว่า ซีพีเอฟมีความพร้อม โดยได้คัดสรรผลิตภัณฑ์คุณภาพระดับพรีเมียมที่สด สะอาด ปลอดภัย และสามารถตรวจสอบย้อนกลับได้ ตลอดจนมีวัตถุดิบพื้นถิ่นซึ่งเป็นเสน่ห์และเอกลักษณ์ของเขาใหญ่ มารวมไว้ที่ร้าน CP Fresh ซึ่งจะเป็นปัจจัยสนับสนุนให้การท่องเที่ยวเชิงอาหาร (Gastronomic Tourism) ในเขาใหญ่เกิดขึ้นได้อย่างเข้มแข็ง และจะเป็นส่วนหนึ่งในการร่วมขับเคลื่อนเศรษฐกิจของชุมชนปากช่องและเขาใหญ่ได้อย่างยั่งยืน
“ทุกเมนูที่รังสรรค์โดยเชฟมิชลินนี้ นอกจากจะมีประโยชน์ต่อสุขภาพแล้ว ยังสามารถสร้างรายได้ให้กับเกษตรกร และสร้างอาชีพให้ชุมชนเติบโตไปด้วยกันอย่างยั่งยืน สอดคล้องกับหลักปรัชญา 3 ประโยชน์ของเครือซีพี ไม่ว่าเราจะไปดำเนินธุรกิจที่ไหน เราต้องสร้างประโยชน์และคุณค่าให้กับประเทศ สังคม และท้ายที่สุดคือองค์กร”
ด้าน เชฟหนุ่ม-ธนินทร จันทรวรรณ เปิดเผยว่าได้แรงบันดาลใจในการสร้างสรรค์เมนูอาหาร ในงาน Dining Experience in Khao Yai with Michelin Star Chef ครั้งที่ 1 นี้จากแนวคิด “เปิดประตูสู่อีสาน” โดยเลือกวัตถุดิบท้องถิ่นยอดนิยมของภาคอีสาน เช่น ปลาร้า หม่ำเนื้อ ผสมผสานกับวัตถุดิบหลักคุณภาพพรีเมียมจากซีพีเอฟ ทั้งไก่เบญจา หมูชีวา และเป็ด หลอมรวมเข้ากับกลิ่นอายความเป็นอีสานได้อย่างลงตัว อาทิ ไก่เบญจากับหัวปลีเผา สลัดมะเขือเทศย่างกับเป็ดรมควัน และซี่โครงหมูหมักข้าวหมากย่าง แจงลอนปลากราย น้ำพริกพริกไทยสด และอาหารสะท้อนเสน่ห์อีสาน ได้แก่ แกงปลาคังย่างปลาไหล หม่ำเนื้อแตงกวาดอง แจ่วปลาร้าบอง ตำบักส้ม ต้มโฮกฮือ ทานพร้อม ข้าวหุงน้ำมะพร้าวเผา ที่สร้างความประทับใจแก่แขกทุกท่านอย่างยิ่ง